Elisabeth Arnold (RV), 2007-02-08:
SF’s forslag, som vi behandler her, går ud på, at SF ønsker, at regeringen skal tage initiativ til at fastsætte køre-hvile-tids-regler for bybuschauffører og førere af andre busser og lastbiler, som i dag er undtaget fra EU-reglerne om køre-hviletid.
Man ønsker regler for bybusserne, som ligner dem, man har for langturschauffører, og tager udgangspunkt i de samme regler, der gælder for langturschauffører.
Det Radikale Venstre er skeptisk over for forslaget, men vi vil gerne gå til det med åbent sind.
Forslagsstillerne redegør for gældende ret i bemærkningerne, og deraf fremgår det, at de regler om pauser, arbejdstid og hviletid, der gælder for de allerfleste lønmodtagere i Danmark, også gælder for bybuschauffører.
Det er jo et apropos til den diskussion, der lige har været om f.eks. 11-timers-reglen, og som i øvrigt blev gennemført af en konservativ arbejdsminister, nemlig fru Grethe Fenger Møller.
Jeg husker tydeligt den meget voldsomme diskussion, der var i hele erhvervslivet om, at der nu skulle sættes en 11-timers-regel op for, hvor lang tid man skulle være hjemme og sove, inden man mødte på arbejde igen, så den diskussion er taget for længst, og det er en regel, som også gælder for bybuschauffører.
Vi er tilhængere af arbejdsmiljøregler, der tager hensyn til både trafiksikkerhed og helbred.
Jeg kan forstå på diskussionen, at der en meget nøje sondring mellem trafiksikkerhedshensyn og arbejdsmiljøhensyn, og det synes jeg er fornuftigt nok.
Sådan som forholdene er for langturschauffører, som er på landevejene flere døgn i træk, må de reguleres af særlige bestemmelser af hensyn til trafiksikkerheden, for det kan jo forårsage ofte ganske alvorlige ulykker, hvis deres arbejdsgivere presser dem til at overtræde reglerne.
Det har været nødvendigt at fastsætte regler med ganske stramme sanktioner og kontrolmuligheder, fordi arbejdsgiverne har en interesse i at presse chaufførerne til ikke at holde de pauser, de skal.
De krydser flere landegrænser, de er på landevejen flere døgn i træk, og det er ikke nemt at få en konsekvent kontrol af, hvordan de opfører sig ude i den store verden, og derfor har man indført disse grænseoverskridende regler.
Det er, så vidt jeg kan se, meget, meget fornuftigt, at man har gjort det, og jeg tror, det er til stor glæde for både trafiksikkerheden og den enkelte chaufførs helbred.
For bybuschauffører er kørslen derimod helt fast programsat; den fremgår simpelt hen af køreplanerne.
Hvis køreplanen er for stram, og der skal køres for længe på vagterne, er det de gældende arbejdsmiljøregler, der skal tages i anvendelse, og så kommer vi ind på hele det område, der også har været diskussion om her i dag, nemlig hvad der er reguleret ved lov, og hvad der er reguleret ved aftaler.
Jeg var lidt overrasket over at høre Socialdemokratiets bemærkninger før i forbindelse med et spørgsmål til en af ordførerne.
De gik på, at vi faktisk allerede nu skal vedtage regler på området, selv om det faktisk er aftalestof og vi lige for tiden står i en situation, hvor der er overenskomstforhandlinger.
Jeg synes, det er meget betænkeligt, hvis vi begynder at signalere herindefra, at nu vil vi altså gribe ind på nogle ganske bestemte områder, for det synes jeg er helt uden for det normale hensyn, vi tager til arbejdsmarkedets parter herinde.
Det Radikale Venstre vil gerne have ordentlige arbejdsmiljøregler for bybuschauffører.
Vi ved, at det er et hårdt arbejdsmiljø, de har, og vi er meget optaget af, at der bliver arbejdet på at nedbringe det høje niveau for førtidspensioneringer og arbejdsbetingede sygdomme for denne gruppe.